曹彦约
帅相泛巨舟东下水浅不可进盘旋三日仅至菱黄浦率同行就此作别简以小诗
半日鼕鼕离岸鼓，万斛龙骧发南浦。戈鋋照日牙纛明，百丈咿哑更双橹。眼前突兀胜华屋，前厅中堂后圊浴。主人燕坐拥歌舞，昼捧金樽夜银烛。吴人馀皇那可比，汉家楼船聊尔耳。有时但可济舟师，无事只堪横野水。太平州县边无哗，行所朝夕如居家。恩光草际碧弄色，心事柳梢黄茁芽。我亦同时浮一叶，葭苇作篙蒲作楫。坐久欠身头触篷，卧多辗转衣成摺。旁瞻画鹢如飞动，绝似茅茨望梁栋。春光娇面秋月眉，争妍不到书生梦。谁知浅水鸡笼山，顺风不下留惊滩。津人用尽如神力，长年三老忘朝餐。呜呼材具各有用，粳稻不生穜稑种。涸辙聊濡鲋鱼沫，大壑方观巨鳞纵。我生简便非惮烦，坐观燕蝠争晨昏。瞥然便转子猷棹，明朝直到章江门。